L'Eliana signa un conveni amb Càritas per a impulsar el Projecte Hàbitat
20 de desembre de 2024

• El programa oferirà suport temporal a famílies elianeres en situació de vulnerabilitat.

L'Ajuntament de l'Eliana i Càritas Parroquial de l'Eliana han subscrit hui, per primera vegada, un conveni de col·laboració per a posar en marxa el Projecte Hàbitat, un innovador programa dissenyat per a oferir suport social a persones i famílies del municipi en situació de vulnerabilitat.

L'alcalde, Salva Torrent, ha remarcat que aquest acord “suposa un pas més en les polítiques socials municipals, reforçant el compromís del Consistori amb la inclusió social i la lluita contra l'exclusió”. 

El conveni estableix un acompanyament personalitzat per a facilitar la cerca d'habitatge, d'ocupació, la inserció comunitària i el procés d'emancipació.

Per part seua, Càritas serà responsable d'avaluar les necessitats de les persones beneficiàries i acompanyar-les en el seu procés d'inserció en coordinació amb els Serveis Socials municipals. L'objectiu és promoure l'autonomia de les famílies ateses i la seua reintegració plena en la comunitat.

“Amb aquesta aliança busquem fomentar la inclusió i el desenvolupament social, abordant desafiaments complexos i millorant la qualitat de vida de les i els elianers més vulnerables”, ha conclòs el primer edil.